കോവിഡ് മാനദണ്ഡ ലംഘനം: ജോജു ജോര്ജിനെതിരേ പരാതി കൊച്ചി: ഇന്ധനവില വര്ധനയ്ക്കെതിരായ എറണാകുളം ഡി.സി.സിയുടെ ദേശീയപാതാ ഉപരോധത്തിനിടെ പ്രതിഷേധിച്ച നടന് ജോജു ജോര്ജിനെതിരേ പരാതി നല്കി യൂത്ത് കോണ്ഗ്രസ്. മാസ്ക് ധരിക്കാതെ പൊതുനിരത്തിലിറങ്ങിയതിനും കോവിഡ് മാനദണ്ഡങ്ങള് ലംഘിച്ചതിനും കേസെടുക്കണമെന്ന് ആവശ്യപ്പെട്ട് യൂത്ത് കോണ്ഗ്രസ് സംസ്ഥാന സെക്രട്ടറി പി.വൈ. ഷാജഹാനാണ് കൊച്ചി ഡി.സി.പിക്കു പരാതി നല്കിയത്. പ്രതിഷേധവുമായി ജോജു ദേശീയപാതയില് ഇറങ്ങിനടന്നപ്പോള് മാസ്ക് ധരിച്ചിരുന്നില്ലെന്നാണ് പരാതി. ആളുകളുമായി ഇടപഴകുകയും സംസാരിക്കുകയും ചെയ്തു, നഗ്നമായ നിയമലംഘനം നടത്തിയിട്ടും പോലീസ് കേസെടുത്തില്ല തുടങ്ങിയ കാര്യങ്ങളും ചൂണ്ടിക്കാട്ടിയിട്ടുണ്ട്. ജോജുവിന്റെ വാഹനം തകര്ത്തതിനും റോഡ് ഉപരോധിച്ചതിനും കോവിഡ് മാനദണ്ഡങ്ങള് പാലിക്കാതിരുന്നതിനും കോണ്ഗ്രസ് പ്രവര്ത്തകര്ക്കെതിരേ പോലീസ് കേസെടുത്തിരുന്നു. ഈ കേസുകളില് ഷാജഹാനെയും പ്രതി ചേര്ത്തിട്ടുണ്ട്.